МЛС лига увела је ВАР током сезоне 2017, након ал стар утакмице одржане 2. августа 2017. Прва званична употреба ВАР-а била је на утакмици између Филаделфије и Даласа, гдје је поништен гол због контакта између фудбалера Даласа и голмана Филаделфије. ВАР је такође коришћен на Купу конфедерација 2017, гдје је његова корисност доведена у питање након финала, у којем главни судија — Милорад Мажић није додијелио црвени картон Гонзалу Хари, након прегледаног снимка, што је од стране многих стручњака окарактерисано као погрешна одлука и уништавање кредибилитета ВАР система. ВАР је почетком сезоне 2017/18, уведен у многе највеће свјетске лиге, са изузетком Премијер лиге. Коришћен је такође и на Свјетском првенству за играче до 20 година 2017.